รัฐบาลไทย-ข่าวทำเนียบรัฐบาล-“สุริยะ” สั่งเข้มงวดโครงการก่อสร้างขนาดใหญ่ของ “คมนาคม” เน้นย้ำด้านความปลอดภัยสูงสุด กำชับผู้รับเหมาดำเนินงานตามมาตรฐานทางวิศวกรรม
วันพฤหัสบดีที่ 21 ธันวาคม 2566
“สุริยะ” สั่งเข้มงวดโครงการก่อสร้างขนาดใหญ่ของ “คมนาคม” เน้นย้ําด้านความปลอดภัยสูงสุด กําชับผู้รับเหมาดําเนินงานตามมาตรฐานทางวิศวกรรม
“สุริยะ” สั่งเข้มงวดโครงการก่อสร้างขนาดใหญ่ของ “คมนาคม” เน้นย้ําด้านความปลอดภัยสูงสุด กําชับผู้รับเหมาดําเนินงานตามมาตรฐานทางวิศวกรรม หลังเกิดอุบัติเหตุบ่อยครั้ง ลุยจัดตั้งคณะทํางานเข้าตรวจสอบ พร้อมออก 6 มาตรการ วางแนวปฏิบัติด้านความปลอดภัย ระบุหลังจากนี
นายสุริยะ จึงรุ่งเรืองกิจ รัฐมนตรีว่าการกระทรวงคมนาคม เปิดเผยว่า เมื่อวานนี้ (20 ธันวาคม 2566) ได้จัดประชุมคณะกรรมการกํากับตรวจสอบความปลอดภัยโครงการก่อสร้างขนาดใหญ่ของกระทรวงคมนาคม และมาตรการความปลอดภัยในระหว่างดําเนินการก่อสร้าง โดยมีคณะทํางานของกระทรวงคมนาคม พร้อมด้วยบริษัทเอกชนประกอบกิจการรับเหมาก่อสร้าง เข้าร่วมหารือ ทั้งนี้ เพื่อยกระดับมาตรฐานความปลอดภัย และป้องกันการเกิดอุบัติเหตุในโครงการก่อสร้างของกระทรวงคมนาคมที่อาจจะเกิดขึ้น นําไปสู่การส่งผลกระทบในชีวิต และทรัพย์สินของพี่น้องประชาชน
ทั้งนี้ จากสถิติการเกิดอุบัติเหตุในพื้นที่โครงการก่อสร้างของหน่วยงานในสังกัดกระทรวงคมนาคม พบว่า ในรอบปี 2565 เกิดอุบัติเหตุขึ้นบนทางหลวงหมายเลข 35 (ถนนพระราม 2) จํานวน 3 ครั้ง ได้แก่ เหตุคานสะพานกลับรถถล่ม เหตุมวลน้ําที่ขังในผ้าใบร่วงใส่รถ และเหตุท่อนเหล็กไถลไปถูกรถ ขณะที่ในปี 2566 ได้เกิดเหตุบนถนนพระราม 2 อีก 3 ครั้ง ได้แก่ เหตุคาน Segment หล่น เหตุโครงแผงผ้าใบถูกกระแทกไปโดนกระจกหน้ารถประจําทางสาธารณะ และเหตุการณ์ล่าสุดเหล็กแบบหล่นทับคนงานเสียชีวิตในโครงการก่อสร้างทางพิเศษสายพระราม 3 - ดาวคะนอง - วงแหวนรอบนอกด้านตะวันตก สัญญา 1
นายสุริยะ กล่าวต่อว่า จากอุบัติเหตุที่เกิดขึ้นหลายครั้งดังกล่าว ในการประชุมครั้งนี้จึงได้มอบหมายให้เร่งจัดตั้งคณะทํางานฯ เพื่อเข้าตรวจสอบโครงการก่อสร้างขนาดใหญ่ พร้อมทั้งสํารวจและติดตามด้านความปลอดภัย ก่อนที่จะนํามาพิจารณาและกําหนดแนวทางที่เข้มงวดในอนาคตต่อไป รวมถึงได้กําชับทุกหน่วยงานที่เกี่ยวข้อง และผู้ประกอบการธุรกิจด้านรับเหมาก่อสร้าง ให้ตระหนักถึงมาตรการเชิงป้องกันและนําระบบการตรวจการณ์ความปลอดภัย Safety Audit มาใช้อย่างเคร่งครัด เพื่อมิให้อุบัติเหตุเกิดซ้ําขึ้นอีก
นอกจากนี้ ได้สั่งการให้ดําเนินการโครงการก่อสร้างต่าง ๆ ให้เป็นไปตามเงื่อนไข กฎระเบียบ โดยคํานึงถึงความปลอดภัยสูงสุด ไม่ประมาท และเข้มงวดกวดขัน ตรวจสอบ รวมถึงกํากับดูแลการก่อสร้างอย่างใกล้ชิดตามหลักมาตรฐานด้านวิศวกรรม โดยเฉพาะบริเวณที่มีปริมาณการจราจรสูง เพื่อไม่ก่อให้เกิดอุบัติเหตุร้ายแรง อีกทั้งยังเป็นการสร้างความปลอดภัยของพี่น้องประชาชนและผู้ปฏิบัติงานเป็นสําคัญ
นายสุริยะ กล่าวอีกว่า ขณะนี้ได้มอบนโยบายให้หน่วยงานและผู้รับจ้างดําเนินการตาม 6 มาตรการ เพื่อยกระดับความปลอดภัย ดังนี้
1) ให้ทุกหน่วยงานดําเนินกิจกรรมก่อสร้าง เน้นความปลอดภัยต่อพี่น้องประชาชนและผู้ปฏิบัติงาน ตามนโยบาย “คมนาคม เพื่อความอุดมสุขของประชาชน” มิให้เกิดอุบัติเหตุในระหว่างก่อสร้าง
2) ให้ทุกหน่วยงานดําเนินการตรวจสอบความปลอดภัยให้ครอบคลุมทุกกิจกรรมในพื้นที่ก่อสร้างและพื้นที่ผิวจราจรที่เปิดให้บริการประชาชน
3) ให้ทุกหน่วยงานดําเนินการบริหารโครงการก่อสร้างให้ครอบคลุมทุกมิติ ทั้งในช่วงการออกแบบ (Design Stage) ช่วงจัดซื้อจัดจ้าง (Procurement Stage) และช่วงก่อสร้าง (Construction Stage)
4) ให้ทุกหน่วยงานออกมาตรการกํากับผู้รับจ้างและกําหนดบทลงโทษหากพบว่าผู้รับจ้างละเลยการปฏิบัติตามมาตรการดังกล่าว
5) ควรมีการสร้างเสริมให้เกิดการเรียนรู้ ทักษะ ความปลอดภัยในการทํางานแก่บุคลากรในโครงการก่อสร้าง โดยเฉพาะแรงงานต่างชาติ สามารถสื่อสารให้เกิดความเข้าใจอย่างถูกต้องทั้งสองทาง (Two - ways Communication)
6) ให้นําเทคโนโลยีที่ทันสมัยมาใช้ในการตรวจสอบความปลอดภัยในโครงการก่อสร้าง เช่น การตรวจสอบ Checklist ความปลอดภัย ผ่านระบบ Mobile Applications
อย่างไรก็ตาม ได้สั่งการให้ทุกหน่วยงานและผู้รับจ้างปฏิบัติตามนโยบายดังกล่าวอย่างเคร่งครัด และให้รายงานผลการดําเนินงานให้กระทรวงคมนาคมรับทราบอย่างต่อเนื่อง นอกจากนี้ ได้เน้นย้ําว่าตั้งแต่บัดนี้เป็นต้นไป จะต้องไม่เกิดอุบัติเหตุในโครงการของกระทรวงคมนาคม และในช่วงเทศกาลปีใหม่ 2567 ที่จะถึงนี้ ประชาชนต้องสามารถเดินทางสัญจรได้โดยสะดวก และถึงจุดหมายปลายทางโดยสวัสดิภาพ